Fossielbrandstof se doppie eersdaags geklinkArgieffoto Wind- en sonkragenergie sal in 2030 die goedkoopste manier wees om elektrisiteit op te wek wanneer dit fossielbrandstof as markleier sal verbysteek. Só blyk dit volgens ŉ verslag van navorsers van Bloomberg New Energy Finance (BNEF), wat pas bekend gestel is. Dié navorsing het ook gewys dit gaan teen 2027 goedkoper wees om ŉ nuwe windpark of sonkragaanleg op te rig as om ŉ bestaande steenkoolkragsentrale aan die gang te hou. “Die tempo waarmee tegnologie en uitbreiding van son- en windkrag vorder, gaan veroorsaak dat die volop, goedkoop Amerikaanse skaliegas nie meer die ‘oorbruggingsrol’ tussen steenkool en hernubare energie vervul nie, soos tot dusver verwag is,” lui die verslag. “Die koste van wind- en sonkrag-energie daal só veel dat fossielbrandstof nie meer dominant kan bly nie. Die pryse van sonpanele daal met 26% en die koste windkrag met 19%,” het navorsers gesê. Die proses van vraag en aanbod werk ook anders met hernubare energie, aldus die verslag. “Toenemende vraag na nie-hernubare fossielbrandstof lei tot hoër pryse. Vir energie-tegnologie geld die omgekeerde: ŉ groter vraag beteken hoër produksie en laer pryse.” Teen 2040 sal ŉ totaal van $7,8 miljard na verwagting in hernubare energie belê word, veel meer as die verwagte $2,1 miljard vir fossielbrandstof. Die grootste belegging, $3,4 miljard, sal in sonenergie wees, terwyl $3,1 miljard in windenergie belê gaan word. Altesaam $911 miljard sal in hidro-kragopwekking belê word. Dit blyk ook dat die ontwikkeling van elektriese motors en batterye om elektrisiteit te stoor, vinniger gaan vorder as wat verwag is. Volgens die verslag sal 35% van alle motors in 2040 met elektrisiteit aangedryf word – 90 keer meer as die persentasie elektriese motors in 2015. China, wat altyd die hoogste produksie van koolstofuitlaatgasse ter wêreld gehad het, is nou een van die leiers in hernubare energie en is vervang deur Indië, wat tans die grootste sondaar is. “China was vir dekades die grootste oorsaak van koolstofuitlaatgasse. Omdat die land gestimuleer is deur hernubare ontwikkeling, het hulle ŉ skuif gemaak van steenkool na ander hernubare energiebronne. Die gevolg is dat hul produksie van koolstofdioksied die meeste van alle lande afgeneem het. Nou is Indië die grootste sondaar en moet die land begin kyk na hernubare en volhoubare bronne.” Bron: Trouw